Her er de bedste brætspil i 2017 | Fredericia AVISEN
Forside Danmark Her er de bedste brætspil i 2017
16:48 - 19 aug 2017
50 familier og institutioner har testet og kåret årets 3 vinderspil blandt 30 brætspil for børn, familier og voksne.
Hurtighed, kreativitet, evnen til at genkende mønstre og lysten til at tegne og gætte kommer i spil, når du skal spille årets bedste brætspil med venner og familie. Årets Spil 2017 er netop kåret af danske børn og voksne.
”Børnene, familierne og de spilleglade voksne er de bedste dommere, for det er dem, der køber og spiller spillene. Derfor er det også dem, der tester og kårer de bedste spil,” siger Betina Schiønning, sekretariatschef i Legebranchen LEG under Dansk Erhverv.
De 3 vindende spil i 2017 er:
For børn: Coral Reef fra Tactic Games
For familier: Match Madness fra Leikkien
For voksne: Sig det videre fra Marektoy
Legebranchen LEG står bag kåringen af årets bedste brætspil.
De 50 dommerfamilier og -institutioner, som blev udtrukket, har vurderet spillene ud fra deres underholdningsværdi, originalitet og regler, og om spillene lever op til producentens anprisninger.
Coral Reef: Velkommen til koralrevet! Find de havdyr, som de to kort viser og peg på dem samtidigt. Klarer du det inden de andre spillere, belønnes du med en dyrefigur.
Match Madness: Lad den hæsblæsende morskab begynde! Spillerne konkurrerer om at være den hurtigste til at samle fem blokke, så de matcher mønstret på et kort. Den, der kommer først, tager kortet – og et nyt kapløb begynder. Spændingen stiger, mens du kæmper for at være hurtigere end dine modstandere i dette geniale hjernevriderspil. Så fyr op under dine neuroner, og lad dig skyde af sted af Match Madness!
Sig det videre: Sig Det Videre er partyspillet for venner og familie, hvor gætterier og tegninger skaber masser af urkomiske stunder i festligt lag! Det er spillet, hvor du TEGNER det, du hører, og GÆTTER, det du ser.
Gåsehud og en klump i halsen, da Fredericia Teater indtog Gamle Scene og sejrede